मैं थोड़ा असहज होने लगा हूँ। शुरू में हंस के तो टाल दिया मगर बाद में जवाब देने की मुद्रा में इंकार करने लगा। राजनीति से अच्छी चीज़ कुछ नहीं। पर सब राजनेता बनकर ही अच्छे हो जायें यह भी ज़रूरी नहीं है। ऐसा लगा कि मेरी सारी रिपोर्ट संदिग्ध होने लगी है। लगा कि कोई पलट कर उनमें कुछ ढूँढेगा। हमारा काम रोज़ ही दर्शकों के आपरेशन टेबल पर होता है। इस बात के बावजूद कि हम दिनोंदिन अपने काम में औसत की तरफ़ लुढ़कते चले जा रहे हैं, उसमें संदिग्धता की ज़रा भी गुज़ाइश अभी भी बेचैन करती है। उन निगाहों के प्रति जवाबदेही से चूक जाने का डर तो रहता ही जिसने जाने अनजाने में मुझे तटस्थ समझा या जाना।